**Εμπορικό & Βιομηχανικό Επιμελητήριο Θεσσαλονίκης**

Μάρτιος 2024

**ΒΑΡΟΜΕΤΡΟ ΕΒΕΘ**

**Palmos Analysis PC**

**“ΒΑΡΟΜΕΤΡΟ ΕΒΕΘ” (Executive Summary)**

Το Εμπορικό και Βιομηχανικό Επιμελητήριο Θεσσαλονίκης, στο πλαίσιο της δι­αρ­κούς προ­σπά­­­θειας που καταβάλλει για την πληρέστερη πληροφόρηση και ενη­μέρωση, τόσο του ε­πι­χει­­­ρηματικού κόσμου και των φορέων (κρατικών ή μη) της πόλης της Θεσσαλονίκης, όσο και των κατοίκων της, συνεχίζει την περιο­δι­κή διεξαγωγή Έρευνας Οικονομικής Συγκυρίας –σε επίπεδο Νομού Θεσσαλο­νί­κης – που αφορά επιχειρήσεις των τεσσάρων τομέων της οι­κο­­νομίας και κατα­να­λωτές.

Η Έρευνα Οικονομικής Συγκυρίας του Νομού Θεσσαλονίκης (**“Βαρόμετρο ΕΒΕΘ”**) δι­ε­ξά­γε­ται **δύο φορές το χρόνο, κατά το 2ο 15νθήμερο των μηνών Μαρ­τίου και Σεπτεμβρίου**, σε συ­­νολικό δείγμα **1.500 ερωτώμενων** (800 επιχειρή­σε­ων και 700 κατανα­λωτών). Η έρευ­να κα­λύπτει και τους τέσσερις τομείς της οι­κο­νομίας (βιομηχα­νία –μεταποίηση, υπηρεσίες, λι­α­­νι­κό εμπόριο και κατασκευ­ές).

Η έρευνα για το “**Βαρόμετρο ΕΒΕΘ”** διεξάγεται με τηλεφωνικές συνεντεύξεις με τους υπευ­θύνους των επιχειρήσεων (Γενικούς Διευθυντές ή Διευθυντές Οικο­νο­μι­κών ή Διευθυντές Πω­­λήσεων ή τους ιδιοκτήτες, αν πρόκειται για μικρότερες επι­χειρήσεις) με τη χρήση των ερω­τηματολογίων που χρησιμοποιούνται α­πό το Ίδρυμα Οικονομικών και Βιομηχα­νι­κών Ερευνών (ΙΟΒΕ) και την Ευρω­παϊκή Ένωση (DG ECFIN), προκειμένου τα αποτελέσματα να εί­ναι συγκρίσιμα με τις αντίστοιχες έρευνες που διεξάγονται σε Εθνικό (ΙΟΒΕ) και Ευ­ρω­παϊκό (DG ECFIN) επίπεδο.

# ΕΡΕΥΝΑ ΚΑΤΑΝΑΛΩΤΩΝ

Ο **“Δείκτης Εμπιστοσύνης Καταναλωτών”** υπολογίζεται με βάση τις προβλέψεις τους για τη γε­νικότερη οικονομική κατάσταση της χώρας, την οικονομική κατά­σταση του νοικοκυριού τους, την πρόθεση αποταμίευσης και την πρόβλεψη για την ανεργία. Διευκρινίζεται, ότι οι προ­βλέψεις κινού­νται στο διάστημα **+100** (ση­μαίνει ότι ό­λοι προβλέπουν αύξηση) έως **-100** (ση­μαίνει ότι όλοι προ­βλέπουν μείωση) και εμφα­νί­ζο­νται ως **διαφορές μεταξύ θετικών – αρ­­νη­­τικών απαντή­σε­ων**. Πιο συγκεκριμένα, αρ­νη­τική διαφορά σημαίνει ότι το ποσοστό αυ­τών που προ­βλέπουν μείωση ενός μεγέθους, είναι υψηλότερο του ποσοστού εκείνων που προσδο­κούν αύ­ξηση και αντίστροφα.

Σύμφωνα με τα στοιχεία της έρευνας, οι καταναλωτές στο Νομό Θεσσαλονίκης **εξακολουθούν να διακατέχονται από** **απαισιοδοξία, ελαφρώς μειωμένη σε σχέση με τον Σεπτέμβριο 2023.** Έτσι,ο δεί­κτης κατανα­λω­τικής ε­μπι­­στο­­σύνης στο Νο­μό Θεσσαλονίκης διαμορφώνεται στις **-27 μονάδες**, **με άνοδο 8 μονάδων σε σχέση με τον** **Σεπτέμβριο 2023.**

*Η έρευνα καταγράφει μικρή βελτίωση της καταναλωτικής εμπιστοσύνης στο Νομό Θεσσαλονίκης, ενώ σε Εθνικό επίπεδο καταγράφεται στασιμότητα και σε Ευρωπαϊκό επίπεδο μικρή άνοδος σε σχέση με τον Σεπτέμβριο 2023. Η βελτίωση που παρατηρείται σε τοπικό επίπεδο, βασίζεται τόσο στην βελτίωση της αξιολόγησης της οικονομικής κατάστασης του νοικοκυριού και της χώρας το 12μηνο που μας πέρασε, όσο και στην ενίσχυση των προσδοκιών για την εξέλιξη της οικονομικής κατάστασης του νοικοκυριού και, κυρίως, της χώρας στο επόμενο 12μηνο. Παρότι η ακρίβεια σε προϊόντα και ενέργεια σε συνδυασμό με το επίπεδο των μισθών, εξακολουθεί να παίζει σημαντικό ρόλο στην καταναλωτική εμπιστοσύνη, καταγράφεται αποκλιμάκωση της αίσθησης ακρίβειας στην ενέργεια (το ποσοστό όσων θεωρούν φυσιολογικούς του λογαριασμούς του ηλεκτρικού ρεύματος ανεβαίνει από το 28% στο 40% και το αντίστοιχο ποσοστό για τους λογαριασμούς θέρμανσης ανεβαίνει από το 17% στο 39%) αλλά και μικρή κάμψη στην «αίσθηση» αύξησης των τιμών καταναλωτή γενικά: το ποσοστό όσων δηλώνουν ότι οι τιμές αυξήθηκαν «Πολύ» το τελευταίο έτος μειώνεται από 70% τον Σεπτέμβριο 2023 στο 56% σήμερα, ενώ αντίστοιχα μειώνεται και το ποσοστό όσων δηλώνουν ότι οι τιμές θα συνεχίσουν να αυξάνονται και στο μέλλον με παρόμοιο ή μεγαλύτερο ρυθμό (από 76% σε 53% σήμερα).*

***Συνολικά, καταγράφεται μια μικρή βελτίωση όλων των δεικτών που καταγράφουν το κλίμα μεταξύ των καταναλωτών, με εξαίρεση την ελαφρά επιδείνωση των δεικτών που αφορούν στην αποταμίευση.***

Ειδικότερα, οι Καταναλωτές του Νομού Θεσσαλονίκης αναφέρουν:

* Αρνητική αξιολόγηση της οικονομικής κατάστασης των νοικοκυριών για το διάστημα που προηγήθηκε και σχετική απαισιοδοξία για την πε­ραι­τέρω εξέλιξή της, με αξιοσημείωτη, ωστόσο, βελτίωση σε σχέση με το προηγούμενο εξάμηνο. Συγκεκριμένα, **μειώνεται σημαντικά το ποσοστό των νοικοκυριών που προβλέπουν επιδείνωση (42% από 49%) της κατάστασής τους και αυξάνεται το ποσοστό όσων προβλέπουν βελτίωση ή σταθεροποίηση από το 47% στο 52%.**
* **Αυξάνεται από 8% σε 14% το ποσοστό όσων δηλώνουν ότι η γενική οικονομική κατάσταση της χώρας βελτιώθηκε πολύ ή αρκετά κατά το προηγούμενο 12μηνο**. Παράλληλα, **αυξάνεται το ποσοστό όσων** **εκτιμούν ότι η γενική οικονομική κατάσταση της χώρας θα βελτιωθεί** κατά το επόμενο δωδεκάμηνο (17% έναντι αντίστοιχου ποσοστού 10% τον περασμένο Σεπτέμβριο 2023).
* Η ακρίβεια και η αύξηση των τιμών καταναλωτή ήταν ιδιαιτέρως αισθητές κατά τη διάρκεια της χρονιάς που μας πέρασε από το σύνολο σχεδόν των καταναλωτών, ανεξαρτήτως οικονομικής κατάστασης. Οι καταναλωτές στο Νομό Θεσσαλονίκης ε­κτι­μούν ότι **οι τιμές καταναλωτή** **αυξήθηκαν “Λίγο” (6%), “Αρκετά” (34%) ή “Πολύ” (56%)** κατά το τελευταίο 12μηνο (αθροιστικά 96% έχουν διαπιστώσει αύξηση των τιμών καταναλωτή), όμως το ποσοστό όσων διαπιστώνουν ότι οι τιμές αυξήθηκαν “Πολύ” πέφτει από το 70% στο 56%. Περαιτέρω, μειώνεται σημαντικά το ποσοστό όσων αναμένουν ότι οι τιμές θα συνεχίσουν να αυξάνονται με μεγαλύτερο ρυθμό (18% έναντι 36% το προηγούμενο εξάμηνο), όπως και το ποσοστό όσων αναμένουν ότι θα αυξηθούν με παρόμοιο ρυθμό (35% έναντι 40% το προηγούμενο εξάμηνο), ενώ αυξάνεται το ποσοστό όσων αναμένουν σταθεροποίηση (18% έναντι 8%) ή αύξηση με μικρότερο όμως ρυθμό (18% έναντι 12%).
* **Σημαντική βελτίωση καταγράφεται σε σχέση με τις εκτιμήσεις των καταναλωτών για την εξέλιξη της ανεργίας**, καθώς **το 24% (αθροιστικά) θεωρούν πως** **το επίπεδο της ανεργίας θα μειωθεί «πολύ» ή «λίγο»** **(έναντι 11% τον Σεπτέμβριο του 2023), ενώ το 33% αναμένουν αύξηση (μικρή ή μεγάλη) της ανεργίας κατά το επόμενο εξάμηνο** (έναντι 45% τον Σεπτέμβριο 2023).
* **Ελαφρά βελτίωση – αλλά πάντα σε αρνητικό έδαφος – παρουσιάζει ο δείκτης αξιολόγησης της συγκυρίας για την πραγματο­ποί­ηση σημαντικών αγορών** (ωστόσο μόλις7% θεωρούν την συγκυρία κατάλληλη για σημαντικές αγορές, όπως έπιπλα, ηλεκτρικές/ηλεκτρονικές συσκευές κτλ, σε σταθερό επίπεδο σε σχέση με τον Σεπτέμβριο 2023)**.** **Εικόνα αντίστοιχης ελάχιστης βελτίωσης καταγράφεται και στο δείκτη πρόθεσης για την πραγ­μα­τοποίηση τέτοιων αγορών στο μέλλον.**
* **Αποδυναμώνεται αρκετά η πρόθεση για αποταμίευση** (20% σήμερα σε σχέση με 26% τον Σεπτέμβριο 2023), ενώ **το επίπεδο όσων δηλώνουν ότι αποταμιεύουν παραμένει σχεδόν σταθερό** (26% από 27%).
* **Σχετικά σταθερή παραμένει η πρόθεση αγοράς αυτοκινήτου** στο Νομό Θεσσαλονίκης, με το 4% των καταναλωτών να δηλώνουν ότι είναι πολύ ή αρκετά πιθανό να πραγματοποιήσουν κάποια αγορά αυτοκινήτου (όσο περίπου και τον Σεπτέμβριο 2023).
* **Σταθερή η πρόθεση αγοράς ή ανέγερσης σπιτιού για το επόμενο 12μηνο** (στο 3% έναντι 2% τον Σεπτέμβριο 2023), ενώ μειωμένη εμφανίζεται **η πρόθεση ανακαίνισης ή επισκευής-βελτίωσης σπιτιού για το επόμενο 12μηνο** (στο 12% έναντι 15% τον Σεπτέμβριο 2023).

# ΕΡΕΥΝΑ ΒΙΟΜΗΧΑΝΙΑΣ

**Ο “Δείκτης Επιχειρηματικών Προσδοκιών για τη Βιομηχα­νία” στο Νομό Θεσσαλονίκης εμφανίζει άνοδο και περνάει ξανά σε ελαφρά θετικό έδαφος, πολύ κοντά στην υψηλότερη τιμή του δείκτη στην ιστορία των μετρήσεων του Βαρόμετρου ΕΒΕΘ (Σεπτέμβριος 2021).**

Έτσι, το ισο­ζύγιο θετικών – αρνητικών εκτι­μήσε­ων του **“Δείκτη Επιχειρηματικών Προσδο­κι­­­ών της Βιομηχανίας”** βρίσκεται πλέον στις **+4 μο­νάδες** στο Νομό Θεσσα­λο­νίκης, έναντι -3 τον Σεπτέμβριο 2023. Πρέπει να σημειωθεί ότι ο συγκεκριμένος δείκτης **βρέθηκε στο χειρότερο επίπεδο τον Μάρτιο του 2020 από την καθιέρωση των μετρήσεων του Βαρόμετρου ΕΒΕΘ τον Μάρτιο του 2009**, **ενώ βρέθηκε τον Σεπτέμβριο του 2021 στο καλύτερο επίπεδο από την καθιέρωση των μετρήσεων του “Βαρόμετρου ΕΒΕΘ”**, ακολουθώντας αντίστοιχη πορεία των δεικτών τόσο σε Εθνικό, όσο και σε Ευρωπαϊκό επίπεδο.

Ειδικότερα, οι απόψεις **των βιομηχανιών του Νoμού Θεσσαλονίκης** συνοψίζονται στα ε­ξής:

* **Βελτιώνονται σημαντικά οι εκτιμήσεις για την εξέλιξη της παραγωγής κατά το τελευταίο εξάμηνο** (+11 από 0 τον Σεπτέμβριο 2023, στο υψηλότερο επίπεδο στην ιστορία των μετρήσεων του Βαρόμετρου ΕΒΕΘ), **ενώ και οι εκτιμήσεις για την εξέλιξη της παραγωγής στο άμεσο μέλλον αναφορικά με το Νομό Θεσσαλονίκης βελτιώνονται εντυπωσιακά** (+37 έναντι +16 τον Σεπτέμβριο 2023, κοντά στο καλύτερο σημείο στην ιστορία των μετρήσεων του Βαρόμετρου ΕΒΕΘ που καταγράφηκε τον Μάρτιο 2023).
* Πραγματοποιείται αρκετά ικανοποιητικά η διαχείριση των αποθεμάτων και της παρα­γωγικής δυναμικότητας των βιομηχανιών. Παράλληλα, **η αξιολόγηση του τρέχοντος λειτουργικού επιπέδου παραγωγικής δυναμικότητας βρίσκεται στο υψηλότερο επίπεδο από την καθιέρωση των μετρήσεων του Βαρόμετρου ΕΒΕΘ** (79% έναντι 76% τον Σεπτέμβριο 2023) και **οι εξασφαλισμένοι μήνες παραγωγής βάσει παραγγελιών φτάνουν στους 4,7** (επίσης στο υψηλότερο επίπεδο από την καθιέρωση των μετρήσεων του Βαρόμετρου ΕΒΕΘ).
* **Επιδεινώνονται ελαφρά αλλά παραμένουν σε σαφώς θετικό έδαφος οι εκτιμήσεις για το μέλλον** **σε σχέση με το** **επίπεδο των ε­ξα­γω­γών** (+16 από +22 το προηγούμενο εξάμηνο).
* **Παραμένουν σταθερές οι εκτιμήσεις για περαιτέρω αύξηση των τιμών** κατά το επόμενο εξάμηνο, ενώ **οι εκτιμήσεις για την εξέλιξη της απασχόλησης το επόμενο διάστημα ενισχύονται αισθητά, (+19 από +11, στο υψηλότερο σημείο από την καθιέρωση των μετρήσεων του Βαρόμετρου ΕΒΕΘ)**.
* **Η έλλειψη εργατικού δυναμικού εμφανίζεται στην 1η πλέον θέση ως ο κύριος περιοριστικός παράγοντας για την παραγωγή των επιχειρήσεων** (39% έναντι 32% το προηγούμενο εξάμηνο), ενώ **οι χρηματοοικονομικοί περιορισμοί καταγράφονται στην 2η θέση με μειωμένες αναφορές** (34% έναντι 40% τον Σεπτέμβριο 2023) και **στην 3η θέση καταγράφεται η αναφορά στην περιορισμένη ζήτηση** (32% έναντι 34% τον Σεπτέμβριο 2023).

1. **ΕΡΕΥΝΑ ΕΠΙΧΕΙΡΗΣΕΩΝ ΠΑΡΟΧΗΣ ΥΠΗΡΕΣΙΩΝ**

**Με αισθητή άνοδο και στο υψηλότερο επίπεδο από την έναρξη των μετρήσεων του Βαρόμετρου ΕΒΕΘ, καταγράφεται ο Δείκτης Επιχειρηματικών Προσδοκιών στον κλάδο των Υπηρεσιών**.

Πιο αναλυτικά, **ο σχετικός «Δείκτης Επιχειρηματικών Προσδοκιών» για τον τομέα των Υπηρεσιών καταγράφεται στο +27**, έναντι +18 το προηγούμενο εξάμηνο.

Ειδικότερα, οι **επιχειρήσεις παροχής υπηρεσιών του Νομού Θεσσα­λο­νί­κης** αναφέ­ρουν:

* **Θετική είναι η εικόνα** ως προς την **εξέλιξη της επιχειρηματικής τους κατάστασης** (στο +5 από +9 τον Σεπτέμβριο 2023), ενώ **η αποτίμηση για την εξέλιξη της ζήτησης το εξάμηνο που μας πέρασε καταγράφεται σε ιστορικό υψηλό** (+38 από +22 τον Σεπτέμβριο 2023).
* **Πολύ θετικές είναι οι προσδοκίες για την εξέλιξη της ζήτησης για το επόμενο εξάμηνο (+38 σήμερα από +22 το περασμένο εξάμηνο).**
* Παρατηρούνται **θετικές εκτιμήσεις για την εξέλιξη της απασχόλησης στον κλάδο** **το επόμενο εξάμηνο (σχεδόν σταθερές σε σχέση με τον Σεπτέμβριο 2023)**, ενώ **αναμένεται και σημαντική άνοδος των τιμών για το επόμενο εξάμηνο**.

# ΕΡΕΥΝΑ ΕΠΙΧΕΙΡΗΣΕΩΝ ΛΙΑΝΙΚΟΥ ΕΜΠΟΡΙΟΥ

**Σχεδόν αμετάβλητο καταγράφεται το κλίμα επιχειρήσεις Λιανικού Εμπορίου** στο Νομό Θεσσαλονίκης σε σχέση με τον Σεπτέμβριο 2023, **με τον «Δείκτη Επιχειρηματικών Προσδοκιών για το Λιανικό Εμπόριο» να βρίσκεται σταθερά σε σχεδόν ουδέτερο έδαφος.**

Έτσι, το ισοζύγιο θετικών – αρνητικών εκτιμήσεων του «Δείκτη Επιχειρηματικών Προσδοκιών Λιανικού Εμπορίου» **βρίσκεται στο +2** (από +1 τον Σεπτέμβριο 2023).

Ειδικότερα, οι απόψεις των **εμπορικών επιχειρήσεων του Νομού Θεσσα­λο­νί­κης** συ­νο­ψί­ζο­νται στα εξής:

* Επιδεινώνεται η αξιολόγηση της εξέλιξης των πωλήσεων για το εξάμηνο που πέρασε **(από το -6 τον Σεπτέμβριο 2023 στο -15 σήμερα). Παραμένουν όμως σε θετικό έδαφος και μάλιστα ανακάμπτουν σημαντικά, οι εκτιμήσεις για τις πωλήσεις το επόμενο 6μηνο** (από +22 μονάδες σήμερα από +7 τον Σεπτέμβριο 2023). Επιπλέον, **οι εκτιμήσεις για την εξέλιξη των παραγγελιών το επόμενο εξάμηνο ανακάμπτουν και πάλι σε θετικό έδαφος (από το -7 τον Σεπτέμβριο 2023 στο +4 σήμερα).**
* Επίσης, **προβλέπουν ενίσχυση της απασχόλησης στον κλάδο τους για το επόμενο διάστημα, ενώ εμφανίζεται κι εδώ η τάση για ηπιότερες αυξήσεις τιμών** κατά το αμέσως επόμενο χρονικό διάστημα.

# ΕΡΕΥΝΑ ΚΑΤΑΣΚΕΥΩΝ

**Στο υψηλότερο επίπεδο στην ιστορία των μετρήσεων του Βαρόμετρου ΕΒΕΘ ανεβαίνει ο Δείκτης Επιχειρηματικών στον κλάδο των Κατασκευών.**

Έτσι, το ισοζύγιο θετικών-αρνητικών εκτιμήσεων του «Δείκτη Επιχειρηματικών Προσδοκιών Κατασκευών» βρίσκεται στις **+14 μονάδες** στο Νομό Θεσσαλονίκης (έναντι -2 τον Σεπτέμβριο 2023).

Ειδικότερα, οι απόψεις των **κατασκευαστικών επιχειρήσεων του Νομού Θεσσα­λο­νί­κης** συ­νο­­­ψίζονται στα εξής:

* Οι **εκτιμήσεις για την εξέλιξη της κατασκευαστικής δραστηριότητας κατά το προηγούμενο εξάμηνο ενισχύονται περαιτέρω για 4ο συνεχόμενο εξάμηνο και φθάνουν στο υψηλότερο επίπεδο από την έναρξη των μετρήσεων του Βαρόμετρου ΕΒΕΘ**, στις +38 μονάδες σήμερα (από +28 τον Σεπτέμβριο 2023).
* Εμφανίζεται **σημαντική βελτίωση (στο υψηλότερο σημείο στην ιστορία των μετρήσεων του Βαρόμετρου ΕΒΕΘ) σχετικά με τα τρέχοντα επίπεδα παραγγελιών** στον κλάδο των Κατασκευών.
* Εξακολουθεί να καταγράφεται **ισχυρή θετική εκτίμηση εξέλιξης της απασχόλησης** στον κλάδο για το επόμενο 6μήνο και **ανοδική τάση στην** **εξέλιξη των τιμών** σε τοπικό επίπεδο. Μάλιστα, **η έλλειψη εργατικού δυναμικού κυριαρχεί ως περιοριστικός παράγοντας για την κατασκευαστική δραστηριότητα των επιχειρήσεων του κλάδου (60% των σχετικών αναφορών)** και ακολουθούν οι χρηματοοικονομικοί περιορισμοί (46%), ενώ **η περιορισμένη ζήτηση αναφέρεται πλέον από μόλις 12% των επιχειρήσεων (έναντι 23% το προηγούμενο εξάμηνο)**.

# ΒΑΡΟΜΕΤΡΟ ΕΒΕΘ – “AD HOC” ΕΡΩΤΗΣΕΙΣ ΚΑΤΑΝΑΛΩΤΩΝ

Στο πλαίσιο της αποτελεσματικότερης αξιοποίησης του **“Βαρόμετρου ΕΒΕΘ”**– ως ερευνη­τι­κού εργαλεί­ου– και για την πληρέστερη πληροφόρηση του επιχειρηματικού κόσμου του Νο­μού Θεσσαλονίκης, ενσωματώθηκαν στα ερωτηματολόγιά του “***ad-hoc*” *ερω­τήσεις.*** Τα ερωτήματα τέθηκαν με τέτοιο τρόπο (στο τέλος των τυποποιημένων ερωτη­μα­το­λο­γίων που χρη­σιμοποιεί το “Βαρόμετρο ΕΒΕΘ”), ώστε να διασφαλίζεται η συνέχεια και η εγκυρό­τητα των αποτελεσμάτων του.

* **Λογαριασμοί ηλεκτρικού ρεύματος**

Ενισχύεται εντυπωσιακά σε σχέση με τον Σεπτέμβριο του 2023 το ποσοστό των νοικοκυριών που χαρακτηρίζουν τους λογαριασμούς του ηλεκτρικού ρεύματος φυσιολογικούς και δηλώνουν ότι δεν αντιμετωπίζουν δυσκολία στην αποπληρωμή τους (40% έναντι 28% το προηγούμενο εξάμηνο). Παράλληλα, μειώνεται στο 6% το ποσοστό των νοικοκυριών που δηλώνουν ότι οι λογαριασμοί ρεύματος είναι δυσβάσταχτοι και δεν είναι σε θέση να τους αποπληρώσουν (από 11% τον Σεπτέμβριο 2023 και 25% τον Μάρτιο 2022), ενώ και το ποσοστό όσων θεωρούν τους λογαριασμούς ρεύματος υψηλούς και δυσκολεύονται στην αποπληρωμή τους, εξακολουθεί να είναι πλειοψηφικό (51%) αλλά εμφανίζει σαφή αποκλιμάκωση σε σχέση με το προηγούμενο εξάμηνο (59%).

* **Λογαριασμοί θέρμανσης**

Κι εδώ ενισχύεται εντυπωσιακά σε σχέση με τον Μάρτιο του 2023 το ποσοστό των νοικοκυριών που χαρακτηρίζουν τους λογαριασμούς του ηλεκτρικού ρεύματος φυσιολογικούς και δηλώνουν ότι δεν αντιμετωπίζουν δυσκολία στην αποπληρωμή τους (39% έναντι 17% το προηγούμενο εξάμηνο). Παράλληλα, μειώνεται στο 7% το ποσοστό των νοικοκυριών που δηλώνουν ότι οι λογαριασμοί ρεύματος είναι δυσβάσταχτοι και δεν είναι σε θέση να τους αποπληρώσουν (από 14% τον Μάρτιο 2023 και 25% τον Μάρτιο 2022), ενώ κι εδώ το ποσοστό όσων θεωρούν τους λογαριασμούς ρεύματος υψηλούς και δυσκολεύονται στην αποπληρωμή τους, εξακολουθεί να είναι πλειοψηφικό (50%) αλλά εμφανίζει σαφή αποκλιμάκωση σε σχέση με τον Μάρτιο του 2023 (65%).

* **Fly Over – Φορτοεκφορτώσεις – Μετρό**

Πάνω από 4 στους 10 καταναλωτές στο Νομό Θεσσαλονίκης (43%) δηλώνουν ότι έχουν επηρεαστεί «Πολύ» ή «Αρκετά» αρνητικά από τις εργασίες κατασκευής του υπερυψωμένου Περιφερειακού της Θεσσαλονίκης (Fly Over).

Παράλληλα, περίπου 4 στους 10 (43%) δηλώνουν ότι οι μετακινήσεις τους εντός της Θεσσαλονίκης επηρεάζονται «Πολύ» ή «Αρκετά» από τις φορτοεκφορτώσεις εμπορευμάτων σε καταστήματα και επιχειρήσεις.

2 στους 3 καταναλωτές στο Νομό Θεσσαλονίκης (67%) δηλώνουν ότι σκοπεύουν να χρησιμοποιούν το Μετρό για τις μετακινήσεις τους, όταν αυτό τεθεί σε λειτουργία. Μάλιστα, η πλειοψηφία από αυτούς δηλώνουν ότι θα χρησιμοποιούν το Μετρό περιστασιακά είτε για μετακινήσεις για αγορές/ψυχαγωγία (60% όσων δηλώνουν ότι θα χρησιμοποιούν το Μετρό) είτε για επαγγελματικούς λόγους (11%). Συστηματική χρήση του Μετρό είτε για μετακίνηση από και προς την εργασία (15%) είτε για αγορές/ψυχαγωγία (11%), δηλώνουν ότι θα κάνουν αθροιστικά περίπου το 26% όσων αναφέρουν ότι θα χρησιμοποιούν το Μετρό (ή περίπου το 17% των καταναλωτών στον Νομό Θεσσαλονίκης).

* **Αξιολόγηση για ενεργειών Κυβέρνησης/Σουπερμάρκετ για την αντιμετώπιση της ακρίβειας**

Αρνητικά αξιολογούνται από τους καταναλωτές οι πρωτοβουλίες της Κυβέρνησης για την αντιμετώπιση της ακρίβειας στα σουπερμάρκετ. Συγκεκριμένα, το 73% τις χαρακτηρίζουν «Καθόλου» (55%) ή «Λίγο» (18%) αποτελεσματικές, έναντι μόλις 7% που τις χαρακτηρίζουν «Εξαιρετικά» (2%) ή «Αρκετά» (5%) αποτελεσματικές. Παρόμοια είναι η εικόνα και σε σχέση με την αξιολόγηση των πρωτοβουλιών των σουπερμάρκετ για την αντιμετώπιση της ακρίβειας: 73% τις χαρακτηρίζουν «Καθόλου» (45%) ή «Λίγο» (28%) αποτελεσματικές, έναντι μόλις 8% που τις χαρακτηρίζουν «Εξαιρετικά» (1%) και «Αρκετά» (7%) αποτελεσματικές.

* **Αξιολόγηση ποιότητας διαθέσιμων Ελληνικών προϊόντων ιδιωτικής ετικέτας**

Θετική είναι η αξιολόγηση της πλειοψηφίας των ερωτηθέντων καταναλωτών για τα διαθέσιμα Ελληνικά προϊόντα ιδιωτικής ετικέτας: 1 στους 2 περίπου (49%) χαρακτηρίζουν την ποιότητά τους «Πολύ Καλή» (8%) ή «Καλή» (41%), έναντι μόλις 9% που την χαρακτηρίζουν «Κακή» (7%) ή «Πολύ κακή» (2%), ενώ το 35% χαρακτηρίζει την ποιότητά τους «Μέτρια».

# ΒΑΡΟΜΕΤΡΟ ΕΒΕΘ – “AD HOC” ΕΡΩΤΗΣΕΙΣ ΕΠΙΧΕΙΡΗΣΕΩΝ

Στο πλαίσιο της αποτελεσματικότερης αξιοποίησης του **“Βαρόμετρου ΕΒΕΘ”**– ως ερευνη­τι­κού εργαλεί­ου– και για την πληρέστερη πληροφόρηση του επιχειρηματικού κόσμου του Νο­μού Θεσσαλονίκης, ενσωματώθηκαν στα ερωτηματολόγιά του “***ad-hoc*” *ερω­τήσεις.*** Τα ερωτήματα τέθηκαν με τέτοιο τρόπο (στο τέλος των τυποποιημένων ερωτη­μα­το­λο­γίων που χρη­σιμοποιεί το “Βαρόμετρο ΕΒΕΘ”), ώστε να διασφαλίζεται η συνέχεια και η εγκυρό­τητα των αποτελεσμάτων του.

* **Πρώτες Ύλες / Προϊόντα**

Συνολικά σχεδόν 1 στις 4 επιχειρήσεις (27%) στο Νομό Θεσσαλονίκης διαπιστώνουν προβλήματα ελλείψεων πρώτων υλών ή προϊόντων στην αγορά (όσο και τον Σεπτέμβριο 2023, έναντι 40% τον Μάρτιο 2023 και 50% τον Σεπτέμβριο 2022 και 43% τον Μάρτιο 2022), είτε σε μικρό βαθμό (21%) είτε σε μεγάλο βαθμό (6%).

* **Σημαντικότερα Προβλήματα**

Το υψηλό κόστος φορολογίας περνάει στην πρώτη θέση των αναφορών για τα δύο σημαντικότερα προβλήματα που αντιμετωπίζουν οι επιχειρήσεις στον Νομό Θεσσαλονίκης (37% έναντι 29% τον Σεπτέμβριο 2023 και 20% τον Μάρτιο 2023). Το υψηλό κόστος ενέργειας και καυσίμων υποχωρεί στην 3η θέση (25% έναντι 38% τον Σεπτέμβριο του 2023), ενώ στη 2η θέση βρίσκεται το κόστος πρώτων υλών/προϊόντων (27% έναντι 30% τον Σεπτέμβριο 2023. Σχεδόν σταθερές είναι οι αναφορές στην περιορισμένη ζήτηση (16% έναντι 17% τον Σεπτέμβριο 2023) και στην ρευστότητα (15% έναντι 14% τον περασμένο Σεπτέμβριο). Επισημαίνεται, ότι το υψηλό εργατικό κόστος (μισθολογικό και μη μισθολογικό) αναφέρεται σήμερα αθροιστικά από το 19% των επιχειρήσεων, έναντι αθροιστικού ποσοστού 13% τον Σεπτέμβριο 2023 και 12% τον Μάρτιο 2023.

* **Συσκευές POS**

Περίπου 2 στις 3 επιχειρήσεις (67%) στον Νομό Θεσσαλονίκης δηλώνουν έχουν εγκαταστήσει τουλάχιστον μία συσκευή POS. Μάλιστα, το 64% των επιχειρήσεων δηλώνουν ότι γνωρίζουν ότι είναι υποχρεωμένες να διαθέτουν συσκευή POS και το 40% ότι πρέπει να διασυνδέσουν τη συσκευή POS με τις ταμειακές τους μηχανές. Ωστόσο, το ποσοστό των επιχειρήσεων που δηλώνουν ότι έχουν διασυνδέσει τις συσκευές POS που διαθέτουν με τις ταμειακές του μηχανές βρίσκεται στο 30%.

* **Δεξιότητες υποψηφίων εργαζομένων**

Την περιέργεια και την θέληση για μάθηση θεωρούν την πιο σημαντική μεταξύ έξι (6) διαφορετικών δεξιοτήτων που τέθηκαν προς αξιολόγηση για τους εργαζόμενους που αναζητούν οι επιχειρήσεις στον Νομό Θεσσαλονίκης. Ακολουθούν, το πάθος για την εργασία τους, η ομαδικότητα και η προσαρμοστικότητα στο ίδιο περίπου επίπεδο, οι επικοινωνιακές ικανότητες και, τέλος, η αυτοπεποίθηση.

Περίπου 1 στις 3 επιχειρήσεις (34%) θεωρούν ότι το επίπεδο δεξιοτήτων του εργατικού δυναμικού είναι υψηλότερο στην Αττική σε σχέση με την υπόλοιπη χώρα, έναντι 39% που διαφωνούν με την άποψη αυτή και 27% που δεν έχουν γνώμη. Τέλος, 2 στις 3 επιχειρήσεις (66%) στον Νομό Θεσσαλονίκης δηλώνουν ότι το προσωπικό τους χρειάζεται εκπαίδευση σε θέματα δεξιοτήτων και επαγγελματισμού.

**ΠΑΡΑΡΤΗΜΑ**

**ΣΗΜΑΝΤΙΚΗ ΜΕΘΟΔΟΛΟΓΙΚΗ ΣΗΜΕΙΩΣΗ ΓΙΑ ΤΟ ΒΑΡΟΜΕΤΡΟ ΕΒΕΘ – ΜΑΡΤΙΟΣ/ ΣΕΠΤΕΜΒΡΙΟΣ 2020 και ΜΑΡΤΙΟΣ 2021**

*Οι πρωτογενείς έρευνες σε καταναλωτές και επιχειρήσεις στο Νομό Θεσσαλονίκης, στις οποίες βασίζονται οι δείκτες του Βαρόμετρου ΕΒΕΘ του Μαρτίου 2020,* ***διεξήχθησαν εν μέσω της κρίσης από την επιδημία του κορωνοϊού****. Συγκεκριμένα,* ***η έρευνα σε καταναλωτές διεξήχθη******μεταξύ 23 Μαρτίου και 1 Απριλίου 2020,*** *ενώ* ***η έρευνα σε επιχειρήσεις διεξήχθη μεταξύ 23 Μαρτίου και 7 Απριλίου 2020.*** *Κατά την χρονική αυτή περίοδο είχαν ενεργοποιηθεί και επιβληθεί όλα τα περιοριστικά μέτρα για την αντιμετώπιση της επιδημίας του κορωνοϊού, τόσο σε σχέση με την αναστολή λειτουργίας επιχειρήσεων και δημόσιων οργανισμών/φορέων, όσο και σε σχέση με τον περιορισμό των μετακινήσεων των πολιτών.* ***Συνεπώς, οι δείκτες του Βαρόμετρου ΕΒΕΘ για τον Μάρτιο 2020 αποτυπώνουν πλήρως το καταναλωτικό και επιχειρηματικό κλίμα εν μέσω της κορύφωσης της κρίσης λόγω της επιδημίας και του lockdown που είχε επιβληθεί στην οικονομική και κοινωνική ζωή του τόπου.*** *Παράλληλα, οι αντίστοιχες πρωτογενείς έρευνες σε καταναλωτές και επιχειρήσεις στο Νομό Θεσσαλονίκης στις οποίες βασίζονται οι δείκτες του Βαρόμετρου ΕΒΕΘ για τον Σεπτέμβριο 2020, διεξήχθησαν εν μέσω της εξέλιξης του δεύτερου κύματος της πανδημίας του κορωνοϊού στη χώρα, στο χρονικό διάστημα δηλαδή μεταξύ 22 και 30 Σεπτεμβρίου 2020. Τέλος, οι πρωτογενείς έρευνες σε καταναλωτές και επιχειρήσεις στις οποίες βασίζονται οι δείκτες του Βαρόμετρου ΕΒΕΘ για τον Μάρτιο 2021, διεξήχθησαν εν μέσω της εξέλιξης του τρίτου κύματος της πανδημίας του κορωνοϊού στην Ελλάδα,* ***το χρονικό διάστημα 22 – 31 Μαρτίου 2021 για τους καταναλωτές*** *και* ***το χρονικό διάστημα 30 Μαρτίου – 8 Απριλίου 2021*** *για τις επιχειρήσεις, χρονικό διάστημα κατά το οποίο εξακολουθούσαν να ισχύουν οι περιορισμοί στην μετακίνηση των πολιτών, η αναστολή λειτουργιάς του λιανεμπορίου και οι υποχρεωτική εφαρμογή εναλλακτικών μορφών εργασίας, όπως η τηλεργασία σε μεγάλο μέρος του δημόσιου και του ιδιωτικού τομέα.* ***Συνεπώς, οι δείκτες του Βαρόμετρου ΕΒΕΘ εξακολούθησαν να αντικατοπτρίζουν τις σοβαρές συνέπειες από την συνεχιζόμενη οικονομική κρίση που δημιούργησε η πανδημία του κορωνοϊού στην Ελλάδα αλλά και παγκοσμίως.***

*Οι Εθνικοί δείκτες, καταγράφονται από τις έρευνες οικονομικής συγκυρίας που διεξάγει το Ίδρυμα Οικονομικών και Βιομηχανικών Ερευνών (ΙΟΒΕ) και οι οποίες αποτελούν μέρος του κοινού εναρμονισμένου προγράμματος που χρηματοδοτείται από την Ευρωπαϊκή Ένωση (DG ECFIN), τα δε αποτελέσματά τους χρησιμοποιούνται για τον υπολογισμό του δείκτη οικονομικού κλίματος σε Ελλάδα και στις υπόλοιπες ευρωπαϊκές χώρες. Με βάση την ανακοίνωση του ΙΟΒΕ για τους Εθνικούς δείκτες για τον Μάρτιο 2020,* ***«επισημαίνεται ότι ένα μέρος της πρωτογενούς έρευνας πραγματοποιήθηκε πριν την επιβολή των μέτρων παύσης της δραστηριότητας σε συγκεκριμένους κλάδους και ένα μεγαλύτερο τμήμα αυτής πριν την εφαρμογή μέτρων περιορισμού της κυκλοφορίας των πολιτών. Συνεπώς, η πορεία του δείκτη δεν ενσωματώνει απόλυτα το εύρος των εξελίξεων που έλαβαν χώρα τον Μάρτιο. Με αυτό το δεδομένο, είναι πιθανή μια περαιτέρω, ενδεχομένως ισχυρότερη, επιδείνωση των προσδοκιών και συνολικά του κλίματος στους προσεχείς μήνες»****.*

*Με βάση τα παραπάνω, είναι σημαντικό να ληφθεί υπόψη ότι η χρονική διαφορά, έστω των λίγων ημερών, μεταξύ της πρωτογενούς έρευνας που τροφοδοτεί τους Εθνικούς και Ευρωπαϊκούς δείκτες και της αντίστοιχης του Βαρόμετρου ΕΒΕΘ που τροφοδοτεί τους δείκτες σε επίπεδο Νομού Θεσσαλονίκης,* ***τους******καθιστά μη συγκρίσιμους μεταξύ τους για τον Μάρτιο 2020, καθώς μεσολάβησαν οι εξελίξεις της κρίσης του κορωνοϊού, τόσο στην Ελλάδα όσο και σε μια σειρά από χώρες της Ευρωπαϊκής Ένωσης.***